NARIADENIE KOMISIE (ES) č. 1507/2006
z 11. októbra 2006,
ktorým sa mení a dopĺňa nariadenie (ES) č. 1622/2000, nariadenie (ES) č. 884/2001 a nariadenie (ES) č. 753/2002, ktorým sa stanovujú určité pravidlá uplatňovania nariadenia Rady (ES) č. 1493/1999, pokiaľ ide o podmienky používania kusov dubového dreva pri výrobe vín a označovanie a prezentáciu vín spracovaných týmto spôsobom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 46 ods. 1, článok 53 ods. 1 a článok 70 ods. 3,
keďže:
(1)
V nariadení Komisie (ES) č. 1622/2000 z 24. júla 2000 ustanovujúcom niektoré podrobné pravidlá na uplatňovanie nariadenia (ES) č. 1493/1999 o spoločnej organizácii trhu s vínom a ustanovujúcom Zákonník Spoločenstva pre vinárske (enologické) postupy a procesy (2) sa ustanovujú najmä obmedzenia a určité podmienky používania látok, ktorých používanie sa povoľuje nariadením (ES) č. 1493/1999. Vzhľadom na to, že do zoznamu povolených enologických postupov uvedených v prílohe IV k nariadeniu (ES) č. 1493/1999 sa zaradilo používanie kusov dubového dreva pri výrobe vín, mali by sa stanoviť obmedzenia a podmienky používania tohto materiálu. Obmedzenia a podmienky používania stanovené v tomto nariadení sú v súlade s predpismi schválenými Medzinárodným úradom pre vinárstvo a víno.
(2)
V nariadení Komisie (ES) č. 884/2001 z 24. apríla 2001 ustanovujúcom podrobné pravidlá pre používanie sprievodných dokladov na prepravu vinárskych výrobkov a na vedenie záznamov vo vinárskom sektore (3) sa stanovujú pravidlá týkajúce sa označení, ktoré sa musia uviesť v sprievodných dokladoch, a vedenia vstupných a výstupných záznamov a ukladá sa najmä povinnosť uvádzať do záznamov určité operácie. Osobitné charakteristiky používania kusov dubového dreva vo vínach si vyžadujú, aby sa toto používanie uviedlo do sprievodných dokladov a do záznamov.
(3)
V nariadení Komisie (ES) č. 753/2002 z 29. apríla 2002, ktorým sa stanovujú určité pravidlá uplatňovania nariadenia Rady (ES) č. 1493/1999, pokiaľ ide o popis, označovanie, prezentáciu a ochranu určitých vinárskych výrobkov (4), sa stanovujú podmienky používania označení týkajúcich sa výrobnej metódy výrobku. Ak sa pri výrobe vína použijú kusy dubového dreva, výrobok získa chuť dreva, ktorá je podobná, ako má víno zrejúce v dubových sudoch. Bežný spotrebiteľ vie preto len ťažko rozoznať, či bol výrobok vyrobený pomocou prvej alebo druhej výrobnej metódy. Využívanie kusov dubového dreva pri výrobe vín je pre výrobcov vína finančne veľmi zaujímavé a ovplyvňuje predajnú cenu výrobku. Vzniká však riziko zavádzania spotrebiteľa, pokiaľ sa na etikete vína, pri výrobe ktorého sa použili kusy dubového dreva, uvádzajú pojmy alebo výrazy, ktoré môžu vzbudzovať dojem, že víno bolo vyrobené v dubových sudoch. V záujme toho, aby sa vyhlo akémukoľvek zavádzaniu spotrebiteľa a akémukoľvek narušeniu hospodárskej súťaže medzi výrobcami, by sa mali stanoviť príslušné pravidlá označovania etiketami.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Nariadenie (ES) č. 1622/2000 sa mení a dopĺňa takto:
1.
Vkladá sa tento článok 18b:
„Článok 18b
Používanie kusov dubového dreva
Použitie kusov dubového dreva, ktoré je ustanovené v písm. e) ods. 4 prílohy IV k nariadeniu (ES) č. 1493/1999, sa môže uskutočniť iba pod podmienkou, že spĺňa predpisy uvedené v prílohe XIa k tomuto nariadeniu.“
2.
Príloha I k tomuto nariadeniu sa vkladá ako príloha XIa.
Článok 2
Nariadenie (ES) č. 884/2001 sa mení a dopĺňa takto:
1.
V prvom pododseku ods. 1 článku 14 nariadenia (ES) č. 884/2001 sa dopĺňa táto zarážka:
„-
použitie kusov dubového dreva pri výrobe vín“.
2.
V bode 3.2 časti B prílohy II sa dopĺňa číslo 8a:
„8a: výrobok bol vyrobený za použitia kusov dubového dreva.“
Článok 3
Nariadenie (ES) č. 753/2002 sa mení a dopĺňa takto:
1.
Do článku 22 sa vkladá tento odsek 3:
„3. Na označenie vína, ktorého kvasenie, školenie alebo dozrievanie prebiehalo v nádobe z dubového dreva, sa môžu použiť iba pojmy uvedené v prílohe X. Členské štáty však môžu zaviesť iné pojmy, ktoré sú rovnocenné s pojmami stanovenými v prílohe X, pričom odseky 1 a 2 sa uplatňujú mutatis mutandis.
Použitie niektorého z pojmov uvedených v prílohe X sa povoľuje v prípade, že víno dozrievalo v nádobe z dubového dreva v súlade s platnými vnútroštátnymi predpismi, a to aj vtedy, keď proces dozrievania neskôr pokračuje v inom type nádoby. Členské štáty oznámia Komisii opatrenia, ktoré prijali na základe tohto odseku.
Na označenie vína vyrobeného pomocou kusov dubového dreva sa pojmy uvedené v prílohe X nemôžu použiť, a to ani v prípade, že sa pritom použila aj nádoba(-y) z dubového dreva.“
2.
Príloha II k tomuto nariadeniu sa vkladá ako príloha X.
Článok 4
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. októbra 2006